HR Službeni list Europske unije C 310/9

Obavijest o pokretanju postupka u vezi s revizijom nakon isteka antidampinških mjera koje se primjenjuju na uvoz određenih pripremljenih ili konzerviranih agruma (i to mandarina itd.) podrijetlom iz Narodne Republike Kine

2013/C 310/09

Nakon objave obavijesti o skorom isteku (1) antidampinških mjera koje su na snazi za uvoz određenih pripremljenih ili konzerviranih agruma (i to mandarina itd.) podrijetlom iz Narodne Republike Kine („NRK”), Europska komisija („Komisija”) primila je zahtjev za reviziju u skladu s člankom 11. stavkom 2. Uredbe Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (2) („osnovna Uredba”).

1. Zahtjev za reviziju

Zahtjev je 12. kolovoza 2013. podnio Federación Nacional de Asociaciones de Transformados Vegetales y Alimentos Procesados („FENAVAL”) u ime proizvođača koji predstavljaju više od 25 % ukupne proizvodnje određenih pripremljenih ili konzerviranih agruma (i to mandarina itd.) u Uniji.

2. Proizvod obuhvaćen revizijom

Proizvod obuhvaćen revizijom čine pripremljene ili konzervirane mandarine (uključujući tangerine i satsuma mandarine), klementine, wilking mandarine i ostali slični hibridi agruma, bez dodanog alkohola, sa ili bez dodanog šećera ili drugih sladila, kako je definirano u tarifnom broju KN 2008, podrijetlom iz NRK-a, koji se trenutačno razvrstavaju u oznake KN 2008 30 55, 2008 30 75 i ex 2008 30 90.

3. Postojeće mjere

Mjere koje su trenutačno na snazi konačna su antidampinška pristojba uvedena Uredbom Vijeća (EZ) br. 1355/2008 (3) i ponovno uvedena Provedbenom uredbom Vijeća (EU) br. 158/2013 (4).

4. Razlozi za reviziju

Zahtjev se temelji na razlozima da bi istek mjera za posljedicu vjerojatno imao nastavak dampinga i ponavljanje štete industriji Unije.

4.1. Tvrdnja o vjerojatnosti nastavka dampinga

Budući da se, s obzirom na odredbe članka 2. stavka 7. osnovne Uredbe, NRK smatra zemljom bez tržišnoga gospodarstva i s obzirom na to da su se u prethodnom istražnom postupku pri utvrđivanju uobičajene vrijednosti u pogledu NRK-a koristile stvarno plaćene ili naplative cijene za istovjetan proizvod u Uniji, podnositelj zahtjeva utvrdio je uobičajenu vrijednost za uvoz iz NRK-a na temelju stvarno plaćenih ili naplativih cijena istovjetnog proizvoda u Uniji.

Osim toga, podnositelj zahtjeva utvrdio je uobičajenu vrijednost za uvoz in NRK-a na temelju izvoznih cijena iz Turske u EU.

Tvrdnja o vjerojatnosti nastavka dampinga temelji se na usporedbi obiju tako utvrđenih uobičajenih vrijednosti s izvoznom cijenom (na razini franko tvornica) proizvoda obuhvaćenog revizijom kada se prodaje radi izvoza u Uniju.

Na temelju prethodno spomenutih usporedbi, izračunane dampinške marže znatne su za NRK.

4.2. Tvrdnja o vjerojatnosti ponavljanja štete

Podnositelj zahtjeva tvrdi da postoji vjerojatnost ponavljanja štete. U tom je pogledu podnositelj zahtjeva pružio dokaze da bi se, u slučaju da mjere prestanu vrijediti, trenutni obujam uvoza proizvoda obuhvaćenog revizijom iz NRK-a u Uniju vjerojatno povećao na razine štetne cijene. Razlog tome najprije je činjenica da je tržište EU-a vrlo privlačno u smislu obujma. Zatim, proizvođači izvoznici u NRK-u imaju jednostavan pristup vrlo značajnom obujmu sirovina jer je NRK najveći proizvođač svježih mandarina u svijetu. Konačno, trenutnim kineskim izvoznim cijenama proizvoda obuhvaćenog revizijom znatno su snižene cijene industrije EU-a.

Podnositelj zahtjeva na kraju tvrdi i dostavlja dokaze da je uklanjanje štete uglavnom bila posljedica postojanja mjera i da bi ponavljanje znatnog uvoza po dampinškim cijenama iz NRK-a vjerojatno dovelo do ponavljanja štete industriji Unije u slučaju da mjere prestanu vrijednosti.

5. Postupak

Utvrdivši nakon savjetovanja sa Savjetodavnim odborom da postaje dostatni dokazi za opravdano pokretanje revizije nakon isteka mjera, Komisija pokreće reviziju u skladu s člankom 11. stavkom 2. osnovne Uredbe.

Revizijom nakon isteka mjera utvrdit će se je li vjerojatno da bi istek mjera doveo do nastavka ili ponavljanja dampinga proizvoda obuhvaćenog revizijom podrijetlom iz NRK-a i do nastavka ili ponavljanja štete industriji Unije.

5.1. Postupak za određivanje vjerojatnosti nastavka ili ponavljanja dampinga

Proizvođači izvoznici (5) proizvoda obuhvaćenog revizijom iz NRK-a, uključujući one koji nisu surađivali u ispitnom postupku koji je doveo do mjera na snazi, pozvani su na sudjelovanje u ispitnom postupku Komisije.

5.1.1. Proizvođači izvoznici u ispitnom postupku

5.1.1.1. Postupak za odabir proizvođačâ izvoznikâ na koje će se odnositi ispitni postupak u NRK-u

(a) Uzorkovanje

S obzirom na mogući veliki broj proizvođačâ izvoznikâ u NRK-u uključenih u ovu reviziju nakon isteka mjera i u cilju dovršetka ispitnog postupka u okviru zakonskih rokova, Komisija može ograničiti proizvođače izvoznike koji će se ispitati na razuman broj odabirom uzorka (taj se proces naziva i „uzorkovanje”). Uzorkovanje će se provesti u skladu s člankom 17. osnovne Uredbe.

Kako bi se Komisiji omogućilo da odluči je li uzorkovanje potrebno i kako bi mogla odabrati uzorak odluči li da jest, od svih proizvođača izvoznika, ili predstavnika koji djeluju u njihovo ime, uključujući one koji nisu surađivali u ispitnom postupku koji je doveo do mjera na koje se odnosi trenutna revizija, traži se da se jave Komisiji. Ako nije drukčije određeno, te strane to moraju učiniti u roku od 15 dana od datuma objave ove obavijesti u Službenom listu Europske unije dostavljanjem Komisiji informacija o svojem trgovačkom društvu/svojim trgovačkim društvima koje su zatražene u Prilogu A ovoj obavijesti.

Kako bi dobila informacije koje smatra potrebnima za odabir uzorka proizvođačâ izvoznikâ, Komisija će kontaktirati i tijela NRK-a, a može kontaktirati i sva poznata udruženja proizvođačâ izvoznikâ.

Sve zainteresirane strane koje žele podnijeti sve druge relevantne informacije u pogledu odabira uzorka, isključujući gore zatražene informacije, moraju to učiniti u roku od 21 dana od objave ove obavijesti u Službenom listu Europske unije, ako nije drukčije određeno.

Ako je uzorak potreban, proizvođače izvoznike može se odabrati na temelju najvećeg reprezentativnog obujma proizvodnje, prodaje ili izvoza u Uniju koji se mogu razumno ispitati u okviru raspoloživog vremena. Komisija će o trgovačkim društvima koja su odabrana u uzorak obavijestiti sve poznate proizvođače izvoznike, tijela NRK-a i udruženja proizvođačâ izvoznikâ, prema potrebi preko tijela NRK-a.

Kako bi prikupila podatke koje smatra potrebnima za svoj ispitni postupak u vezi s proizvođačima izvoznicima, Komisija će poslati upitnike proizvođačima izvoznicima koje odabere za uvrštenje u uzorak, svim poznatim udruženjima proizvođača izvoznika i tijelima NRK-a.

Svi proizvođači izvoznici odabrani za uvrštenje u uzorak i sva poznata udruženja proizvođača izvoznika morat će dostaviti ispunjen upitnik u roku od 37 dana od datuma obavijesti o odabiru uzorka, ako nije drukčije određeno.

U upitniku će se tražiti podaci o, među ostalim, strukturi društva/društava proizvođača izvoznika, djelatnostima društva/društava u vezi s proizvodom obuhvaćenim revizijom, trošku proizvodnje, prodaji proizvoda obuhvaćenog revizijom na domaćem tržištu NRK-a i o prodaji proizvoda obuhvaćenog revizijom Uniji.

Ne dovodeći u pitanje moguću primjenu članka 18. osnovne Uredbe, trgovačka društva koja su pristala biti uvrštena u uzorak, ali ne budu odabrana za uvrštenje u uzorak smatrat će se društvima koja surađuju („proizvođači izvoznici koji surađuju, a nisu u uzorku”).

5.1.2. Dodatni postupak u pogledu proizvođačâ izvoznikâ u NRK-u bez tržišnog gospodarstva

5.1.2.1. Odabir treće zemlje bez tržišnog gospodarstva

U skladu s člankom 2. stavkom 7. točkom (a) osnovne Uredbe, u slučaju uvoza iz zemalja bez tržišnoga gospodarstva, uobičajena vrijednost određuje se na temelju cijene ili izračunane vrijednosti u nekoj trećoj zemlji tržišnoga gospodarstva, odnosno cijene iz takve treće zemlje u druge zemlje, uključujući Uniju, odnosno ako to nije moguće, na nekoj drugoj razumnoj osnovi, uključujući stvarno plaćenu ili naplativu cijenu u Uniji za istovjetan proizvod, odgovarajuće prilagođenu, ako je potrebno, kako bi uključivala razumnu profitnu maržu.

Zbog izostanka proizvodnje istovjetnog proizvoda u zemljama izvan Unije i NRK-a, u prethodnom ispitnom postupku stvarno plaćene ili naplative cijene u Uniji za istovjetni proizvod upotrijebljene su za potrebe utvrđivanja uobičajene vrijednosti u pogledu NRK-a.

Međutim, Komisija planira za potrebe tekućeg ispitnog postupka kao treću zemlju tržišnoga gospodarstva upotrijebiti Tursku.

Zainteresirane strane pozvane su da komentiraju primjerenost tog izbora u roku od 10 dana od datuma objave ove obavijesti u Službenom listu Europske unije.

5.1.3. Nepovezani uvoznici u ispitnom postupku (6) (7)

Nepovezani uvoznici proizvoda obuhvaćenog revizijom iz NRK-a u Uniju pozvani su na sudjelovanje u ovom ispitnom postupku.

S obzirom na mogući veliki broj nepovezanih uvoznika uključenih u ovu reviziju nakon isteka mjera i u cilju dovršetka ispitnog postupka u okviru zakonskih rokova, Komisija može ispitni postupak ograničiti na razuman broj nepovezanih uvoznika, koji će se ispitati odabirom uzorka (taj se proces naziva i „uzorkovanje”). Uzorkovanje će se provesti u skladu s člankom 17. osnovne Uredbe.

Kako bi se Komisiji omogućilo da odluči je li uzorkovanje potrebno i kako bi mogla odabrati uzorak odluči li da jest, od svih nepovezanih uvoznika, ili predstavnika koji djeluju u njihovo ime, uključujući one koji nisu surađivali u ispitnom postupku koji je doveo do mjera na koje se odnosi trenutna revizija, traži se da se jave Komisiji. Ako nije drukčije određeno, te strane to moraju učiniti u roku od 15 dana od datuma objave ove obavijesti u Službenom listu Europske unije dostavljanjem Komisiji informacija o svojem trgovačkom društvu/svojim trgovačkim društvima koje su zatražene u Prilogu B ovoj obavijesti.

Kako bi prikupila podatke koje smatra potrebnima za odabir uzorka nepovezanih uvoznika, Komisija može kontaktirati i sva poznata udruženja uvoznika.

Sve zainteresirane strane koje žele podnijeti sve druge relevantne informacije u pogledu odabira uzorka, isključujući gore zatražene informacije, moraju to učiniti u roku od 21 dan od objave ove obavijesti u Službenom listu Europske unije, ako nije drukčije određeno.

Ako je uzorak potreban, uvoznike se može odabrati na temelju najvećeg reprezentativnog obujma proizvodnje, prodaje ili izvoza u Uniju koji se mogu razumno ispitati u okviru raspoloživog vremena. Komisija će o društvima koja odabere za uvrštenje u uzorak obavijestiti sve poznate nepovezane uvoznike i udruženja uvoznika.

Kako bi prikupila podatke koje smatra potrebnima za svoj ispitni postupak, Komisija će poslati upitnike nepovezanim uvoznicima u uzorku i svim poznatim udruženjima uvoznika. Te strane moraju dostaviti ispunjen upitnik u roku od 37 dana od obavijesti o odabiru uzorka, ako nije drukčije određeno.

U upitniku će se tražiti podaci o, među ostalim, strukturi njihova društva/njihovih društava, djelatnostima društva/društava u vezi s proizvodom obuhvaćenim revizijom i prodaji proizvoda obuhvaćenog revizijom.

5.2. Postupak za određivanje vjerojatnosti nastavka ili ponavljanja štete

Kako bi se utvrdilo postoji li vjerojatnost nastavka ili ponavljanja štete industriji Unije, proizvođači proizvoda obuhvaćenog revizijom iz Unije pozvani su na sudjelovanje u ispitnom postupku Komisije.

5.2.1. Proizvođači iz Unije u ispitnom postupku

Kako bi dobila informacije koje smatra potrebnima za svoj ispitni postupak u pogledu proizvođačâ iz Unije, Komisija će poslati upitnike poznatim proizvođačima iz Unije ili proizvođačima iz Unije koji ih predstavljaju i svim poznatim udruženjima proizvođačâ iz Unije, uključujući one koji nisu surađivali u ispitnom postupku koji je doveo do mjera obuhvaćenih ovom revizijom.

Prethodno navedeni proizvođači iz Unije i udruženja proizvođača iz Unije moraju dostaviti ispunjeni upitnik u roku od 37 dana od datuma objave ove obavijesti u Službenom listu Europske unije, ako nije drukčije određeno.

U upitniku će se tražiti podaci o, među ostalim, strukturi njihova društva/njihovih društava i financijskom i gospodarskom stanju društ(a)va.

Svi proizvođači iz Unije i udruženja proizvođača iz Unije koji nisu prethodno navedeni pozvani su da se, po mogućnosti putem e-pošte, obrate Komisiji bez odlaganja, a najkasnije u roku od 15 dana nakon objave ove obavijesti u Službenom listu Europske unije, ako nije drukčije određeno, kako bi se javili i zatražili upitnik.

5.3. Postupak za ocjenu interesa Unije

Potvrdi li se vjerojatnost nastavka ili ponavljanja dampinga i štete, prema članku 21. osnovne Uredbe donijet će se odluka o tome bi li zadržavanje antidampinških mjera bilo suprotno interesu Unije. Proizvođači, uvoznici i udruženja koja ih predstavljaju, korisnici i udruženja koja ih predstavljaju te organizacije koje predstavljaju potrošače iz Unije pozvani su da se jave u roku od 15 dana od datuma objave ove obavijesti u Službenom listu Europske unije, ako nije drukčije određeno. Kako bi sudjelovale u ispitnom postupku, organizacije koje predstavljaju potrošače moraju u istom roku dokazati da postoji objektivna poveznica između njihovih aktivnosti i proizvoda obuhvaćenog revizijom.

Strane koje se jave u gore navedenom roku Komisiji mogu dostaviti podatke o interesu Unije u roku od 37 dana od datuma objave ove obavijesti u Službenom listu Europske unije, ako nije drukčije određeno. Te se informacije mogu dostaviti ili u slobodnom formatu ili ispunjavanjem upitnika koji je pripremila Komisija. U svakom slučaju, podaci dostavljeni prema članku 21. uzet će se u obzir samo ako pri dostavi budu potkrijepljeni činjeničnim dokazima.

5.4. Ostali pisani podnesci

U skladu s odredbama ove obavijesti sve su zainteresirane strane pozvane da iznesu svoje stavove i dostave informacije i dokaze u potporu navedenom. Ako nije drukčije određeno, te informacije i potkrjepljujući dokazi moraju se dostaviti Komisiji u roku od 37 dana od datuma objave ove obavijesti u Službenom listu Europske unije.

5.5. Mogućnost za raspravu sa službama Komisije nadležnima za ispitni postupak

Sve zainteresirane strane mogu zatražiti raspravu sa službama Komisije nadležnima za ispitni postupak. Svi zahtjevi za raspravu moraju biti u pisanom obliku i u njima moraju biti navedeni razlozi na kojima se temelje. Zahtjev za raspravu o pitanjima u vezi s početnim stupnjem ispitnog postupka mora se podnijeti u roku od 15 dana od datuma objave ove obavijesti u Službenom listu Europske unije. Nadalje, zahtjevi za raspravu moraju se podnijeti u rokovima koje je Komisija odredila u komunikaciji sa stranama.

5.6. Upute za izradu pisanih podnesaka i slanje ispunjenih upitnika te korespondenciju

Svi pisani podnesci, uključujući podatke zahtijevane u ovoj obavijesti, ispunjeni upitnici i korespondencija zainteresiranih strana za koje se zahtijeva povjerljivo postupanje nose oznaku „Ograničeno” (8).

Od zainteresiranih strana koje daju povjerljive podatke zahtijeva se da dostave sažetke tih podataka koji nisu povjerljivi prema članku 19. stavku 2. osnovne Uredbe koji će nositi oznaku „Na pregled zainteresiranim stranama”. Ti sažetci moraju biti dovoljno detaljni kako bi se omogućilo razumijevanje suštine podataka dostavljenih kao povjerljivih. Ako zainteresirana strana koja daje povjerljive podatke ne dostavi sažetak tih podataka koji nije povjerljiv u zahtijevanom formatu i zahtijevane kakvoće, ti se podaci mogu zanemariti.

Zainteresirane strane sve podneske i zahtjeve moraju dostaviti u elektroničkom formatu (nepovjerljive podneske putem e-pošte, povjerljive na CD-R-u/DVD-u) te navesti svoj naziv, adresu, adresu e-pošte, broj telefona i telefaksa. Međutim, sve punomoći, potpisane ovjere i njihova ažuriranja koji prate odgovore na upitnik moraju se dostaviti na papiru, tj. poštom ili osobno, na niže navedenu adresu. Ako zainteresirana strana ne može svoje podneske i zahtjeve dostaviti u elektroničkom formatu, odmah mora kontaktirati Komisiju u skladu s člankom 18. stavkom 2. osnovne Uredbe. Za dodatne informacije o korespondenciji s Komisijom zainteresirane strane mogu konzultirati relevantnu web-stranicu na web-mjestu Glavne uprave za trgovinu: http://ec.europa.eu/trade/tackling-unfair-trade/trade-defence

Adresa Komisije za korespondenciju:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË

Faks +32 22990205

E-pošta za pitanja o dampingu i Prilog A: trade-satsumas-dumping@ec.europa.eu

E-pošta za ostala pitanja i Prilog B: trade-satsumas-injury@ec.europa.eu

6. Nesuradnja

U slučajevima u kojima zainteresirana strana odbija pristup ili na neki drugi način ne pruža potrebne podatke u određenim rokovima, ili ako znatno ometa ispitni postupak, nalazi, pozitivni ili negativni, mogu se donijeti na temelju raspoloživih podataka u skladu s člankom 18. osnovne Uredbe.

Kada se utvrdi da je neka zainteresirana strana dostavila lažne ili obmanjujuće informacije, informacije se mogu zanemariti, a upotrebljavaju se dostupni podaci.

Ako zainteresirana strana ne surađuje, ili surađuje samo djelomično i zbog toga se nalazi temelje na raspoloživim podacima u skladu s člankom 18. osnovne Uredbe, rezultati mogu biti manje povoljni za stranu nego što bi bili da je surađivala.

7. Službenik zadužen za rasprave

Zainteresirane strane mogu zatražiti intervenciju Službenika zaduženog za rasprave Glavne uprave za trgovinu. Službenik zadužen za rasprave djeluje kao posrednik između zainteresiranih strana i službi Komisije nadležnih za ispitni postupak. Službenik zadužen za rasprave pregledava zahtjeve za pristup spisu, sporove u vezi s povjerljivosti dokumenata, zahtjeve za produljenje rokova i zahtjeve za raspravu trećih strana. Službenik za raspravu može organizirati raspravu s pojedinim zainteresiranim stranama i posredovati kako bi osigurao da se prava na obranu zainteresiranih strana u potpunosti ostvaruju.

Zahtjev za raspravu sa Službenikom zaduženim za rasprave trebalo bi podnijeti u pisanom obliku u njemu bi trebali biti navedeni razlozi na kojima se on temelji. Zahtjev za raspravu o pitanjima u vezi s početnim stupnjem ispitnog postupka mora se podnijeti u roku od 15 dana od datuma objave ove obavijesti u Službenom listu Europske unije. Nadalje, zahtjevi za raspravu moraju se podnijeti u rokovima koje je Komisija odredila u komunikaciji sa stranama.

Službenik zadužen za rasprave omogućit će i održavanje rasprave u koju će biti uključene strane kako bi se omogućilo predstavljanje različitih stavova i pobijajućih tvrdnji o pitanjima u vezi s, među ostalim, vjerojatnosti nastavka ili ponavljanja dampinga i štete, uzročno-posljedičnom vezom i interesom Unije.

Za dodatne informacije i kontaktne podatke zainteresirane strane mogu konzultirati web-stranice Službenika zaduženog za rasprave na web-mjestu GU Trade: http://ec.europa.eu/trade/tackling-unfair-trade/hearing-officer/index_en.htm

8. Plan ispitnog postupka

Ispitni postupak završit će, prema članku 11. stavku 5. osnovne Uredbe, u roku od 15 mjeseci od datuma objave ove obavijesti u Službenom listu Europske unije.

9. Mogućnost za zahtijevanje revizije prema članku 11. stavku 3. osnovne Uredbe

S obzirom na to da je ova revizija nakon isteka mjera pokrenuta u skladu s odredbama članka 11. stavka 2. osnovne Uredbe, njezini nalazi neće dovesti do izmjene postojeće razine mjera, nego do ukidanja ili zadržavanja tih mjera u skladu s člankom 11. stavkom 6. osnovne Uredbe.

Bude li ijedna zainteresirana strana smatrala da je revizija razine mjera opravdana kako bi se omogućila izmjena (tj. povećanje ili smanjenje) razine mjera, ta strana može zahtijevati reviziju prema članku 11. stavku 3. osnovne Uredbe.

Strane koje žele zatražiti tu reviziju, koja bi se provela neovisno o reviziji nakon isteka mjera navedenoj u ovoj obavijesti, mogu kontaktirati Komisiju na prethodno navedenoj adresi.

10. Obrada osobnih podataka

Sa svim osobnim podacima prikupljenima u ovom ispitnom postupku postupat će se u skladu s Uredbom (EZ) br. 45/2001 Europskog parlamenta i Vijeća o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (9).

(1) SL C 94, 3.4.2013., str. 9.

(2) SL L 343, 22.12.2009., str. 51.

(3) SL L 350, 31.12.2008., str. 35.

(4) SL L 49, 22.2.2013., str. 29.

(5) Proizvođač izvoznik je svako trgovačko društvo u NRK-u koje proizvodi i izvozi proizvod obuhvaćen revizijom na tržište Unije, izravno ili preko treće strane, uključujući sva njegova povezana društva uključena u proizvodnju, domaću prodaju ili izvoz proizvoda obuhvaćenog revizijom.

(6) Samo uvoznici koji nisu povezani s proizvođačima izvoznicima mogu biti uvršteni u uzorak. Uvoznici koji su povezani s proizvođačima izvoznicima moraju ispuniti Prilog 1. upitniku za te proizvođače izvoznike. U skladu s člankom 143. Uredbe Komisije (EEZ) br. 2454/93 o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice, osobe se smatraju povezanima samo ako: (a) je jedna službenik ili direktor poduzeća u vlasništvu druge osobe ili obratno; (b) su pravno priznati partneri u poslu; (c) su poslodavac i posloprimac; (d) je jedna od njih izravni ili neizravni vlasnik, nadzire ili posjeduje 5 % ili više posto glavnih dionica s pravom glasa i dionica; (e) jedna izravno ili neizravno nadzire drugu; (f) su izravno ili neizravno pod nadzorom treće osobe; (g) zajedno izravno ili neizravno nadziru treću osobu; ili (h) su članovi iste obitelji. Osobe će se smatrati članovima iste obitelji samo ako su u jednom od sljedećih odnosa jedna s drugom: i. suprug i supruga; ii. roditelj i dijete; iii. brat i sestra (i polubrat i polusestra); iv. djed ili baka i unuk ili unuka; v. ujak ili ujna i tetak ili tetka i stric ili strina i nećak ili nećakinja; vi. roditelj supružnika, zet ili snaha; vii. šurjak i šurjakinja. (SL L 253, 11.10.1993., str. 1.) U tom kontekstu „osoba” znači svaka fizička ili pravna osoba.

(7) Podaci koje dostave nepovezani uvoznici mogu se upotrebljavati i u ostalim vidovima ispitnog postupka osim utvrđivanja dampinga.

(8) Dokument s oznakom „Ograničeno” dokument je koji se smatra povjerljivim u skladu s člankom 19. Uredbe Vijeća (EZ) br. 1225/2009 (SL L 343, 22.12.2009., str. 51.) i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je i dokument zaštićen u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

(9) SL L 8, 12.1.2001., str. 1.

PRILOG A